
PARLAMENTUL ROMÂNIEI

CAMERA DEPUTAŢILOR

Comisia pentru drepturile omului, culte                                                  Bucureşti, 28.06.2006
şi problemele minorităţilor naţionale 
                                                    Nr.  25/592
BIROUL PERMANENT

AL

CAMEREI DEPUTAŢILOR

           Vă înaintăm alăturat RAPORTUL asupra propunerii legislative privind înfiinţarea Centrului Cultural al Minorităţilor din România, trimis spre dezbatere în fond, cu adresa nr.Pl-x 547 din 19 iunie 2006, înregistrată cu nr.25/592/19 iunie 2006. 
 În raport de obiectul şi conţinutul său, propunerea legislativă face parte din categoria legilor ordinare.
PREŞEDINTE                                                                   SECRETAR

Nicolae Păun                                                                  Buciuta Ştefan

RAPORT 

asupra propunerii legislative privind înfiinţarea Centrului Cultural al Minorităţilor din România 

            În conformitate cu prevederile art.95 din Regulamentul Camerei Deputaţilor, republicat, Comisia pentru drepturile omului, culte şi problemele minorităţilor naţionale a fost sesizată spre dezbatere în fond, cu propunerea legislativă privind înfiinţarea Centrului Cultural al Minorităţilor din România, trimisă cu adresa nr.Pl-x 547 din 19 iunie 2006 şi înregistrată sub nr.25/592/19 iunie 2006. 

Potrivit prevederilor art.75 din Constituţia României şi cele ale art.92 alin.9 pct.1 din Regulamentul Camerei Deputaţilor, republicat, Camera Deputaţilor este Cameră decizională.

Consiliul Legislativ a avizat favorabil propunerea legislativă conform avizului nr. 407/ 20.03.2006.

Guvernul, prin punctul său de vedere transmis cu adresa nr.1249/17.04.2006, nu susţine adoptarea acestei iniţiative legislative.

Senatul a respins propunerea legislativă în şedinţa din 8 iunie 2006, în calitate de primă Cameră sesizată.

Iniţiativa legislativă, supusă dezbaterii, are ca obiect de reglementare înfiinţarea Centrului Cultural al Minorităţilor Naţionale din România, cu sediul în municipiul Constanţa, în scopul valorificării bogăţiei tradiţiei culturale a tuturor etniilor din ţara noastră şi având în vedere că Dobrogea reprezintă un model de convieţuire interetnică, potrivit Expunerii de motive. 

În raport de obiectul şi conţinutul său, propunerea legislativă face parte din categoria legilor ordinare. 

În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat propunerea legislativă în şedinţa din 27 iunie 2006.
La lucrările comisiei au fost prezenţi 13 de deputaţi  din totalul de 15  membri ai comisiei.

La dezbaterea propunerii legislative au participat, în calitate de autor al propunerii legislative, domnul deputat Aledin Amet, în conformitate cu prevederile art.55 alin.(1) din Regulamentul Camerei Deputaţilor, republicat. 

Cu ocazia dezbaterilor, membrii comisiei au constatat că înfiinţarea  unui asemenea Centru este oportună şi poate fi promovată, dar sub o altă formă corespunzătoare din punct de vedere al normelor de tehnică legislativă. 

Faţă de aceste considerente, în urma examinării şi a punctelor de vedere exprimate de către membrii Comisiei, s-a hotărât cu unanimitate de voturi să se propună plenului Camerei Deputaţilor, respingerea propunerii legislative privind înfiinţarea Centrului Cultural al Minorităţilor Naţionale din România.  

PREŞEDINTE,                             
                                                SECRETAR,

     Nicolae Păun                                                   


         Buciuta Stefan

